Utkast: Forskrift [dato] om folkevalgtes rett til godtgjøring og velferdsgoder i Lødingen kommune

**§ 1 Formål**

Forskriften skal legge til rette for bred rekruttering til kommunale tillitsverv gjennom økonomiske ordninger som gjør det mulig for alle å delta i lokalpolitikken.

**§ 2 Virkeområde**

Forskriften gjelder for folkevalgte i Lødingen kommune eller personer valgt inn i et organ etter kommuneloven §§ 5-1 og 5-2.

**§ 3 Rett til dekning av utgifter og økonomisk tap**

Den som har et tillitsverv i Lødingen kommune, har krav på  
a. Skyss-, kost- og overnattingsgodtgjøring for reiser i forbindelse med vervet.  
b. Dekning av utgifter som følge av vervet, også utgifter til andre for å utføre nødvendige arbeidsoppgaver, barnepass og andre omsorgsoppgaver man i forbindelse med utførelsen av vervet ikke selv kan utføre.  
c. Erstatning for tapt inntekt som følge av vervet.

Krav etter første ledd skal fremsettes for møtesekretær så snart som mulig og senest innen 2 måneder etter at kravet oppstod. Kravet skal dokumenteres.

**§ 4 Utmåling av utgifter og økonomisk tap**

Godtgjøring for skyss, kost og overnatting etter § 3 første ledd bokstav a gis etter de til enhver tid gjeldende satsene i statens reiseregulativ.

Utgifter etter § 3 første ledd bokstav b dekkes med inntil kr 1 200,– per dag, eller inntil kr 150,– per time.

Tapt inntekt etter § 3 første ledd bokstav c dekkes med inntil kr 1 700,– per dag for dokumenterte tap. Udokumenterte krav godtgjøres ikke.

**§ 5 Arbeidsgodtgjøring**

Den som har et kommunalt tillitsverv, har krav på godtgjøring for sitt arbeid etter følgende satser:

|  |  |
| --- | --- |
| **Tillitsverv** | **Godtgjøring i % av ordførers godtgjøring eller per møte** |
| 1. Varaordfører | 10 % av ordførers godtgjøring per år |
| 1. Kommunestyremedlemmer/vara | NOK 1 200,- per møte |
| 1. Formannskapsmedlemmer /vara (utenom ordfører og varaordfører) | NOK 2 000,- per møte |
| 1. Leder av kontrollutvalg | 1 500,- per møte |
| 1. Leder av eldreråd | 1 500,- per møte |
| 1. Leder av råd for personer med nedsatt funksjonsevne | 1 500,- per møte |
| 1. Ledere av takstnemnd og klagenemd for eiendomsskatt | 1 500,- per møte |
| 1. Medlemmer/vara av kontrollutvalg, eldreråd, råd for personer med nedsatt funksjonsevne, takstnemnd og klagenemnd for eiendomsskatt (utenom ledere) | NOK 1 200,- per møte |
| 1. Leder av ungdomsråd | NOK 500,- per møte |
| 1. Medlemmer/vara av ungdomsråd | NOK 300,- per møte |

**§ 6 Godtgjøring ved frikjøp**

Folkevalgte som frikjøpes fra ordinært arbeid, mottar en fast godtgjøring i stedet for dekning av tapt inntekt etter § 5 og arbeidsgodtgjøring etter § 6.

Ordfører frikjøpes i 100 % stilling. Ordførers godtgjøring fastsettes til 80 % av stortingsrepresentantenes godtgjørelse.

**§ 7 Ettergodtgjøring**

Folkevalgte som har et tillitsverv som sin hovedbeskjeftigelse, har etter søknad rett til ettergodtgjøring i 3 måneder når de fratrer vervet, bortsett ifra de tilfeller der han/hun straks går tilbake til sin gamle stilling ev. ny stilling eller blir pensjonist, hvor ettergodtgjøringen gjelder for 1,5 måneder.

Retten til ettergodtgjøring avkortes mot annen inntekt etter reglene i kommuneloven § 8-6 andre og tredje ledd.

En søknad om ettergodtgjøring avgjøres av kommunedirektør.

**§ 8 Pensjonsordning**

Ordfører har rett til pensjon i tråd med Lødingen kommunes pensjonsordning i KLP.

**§ 9 Ferie**

Ordfører omfattes ikke av ferieloven, men kan ta ut feriefritid tilsvarende ferielovens bestemmelser.

**§ 10.Rett til sykepenger**

Folkevalgte som har et tillitsverv som sin hovedbeskjeftigelse, har samme krav på sykepenger som ansatte i Lødingen kommune.

Lødingen kommune skal betale sykepenger tilsvarende full godtgjøring i arbeidsgiverperioden fra den første til den sekstende sykedagen, jf. folketrygdloven § 8-19.

Har den folkevalgte krav på godtgjøring utover seks ganger grunnbeløpet, jf. folketrygdloven § 8-10 andre ledd, skal Lødingen kommune betale forskjellen mellom det den folkevalgte har krav på å få utbetalt i sykepenger fra folketrygden og det den folkevalgte ville fått i godtgjøring i den samme perioden.

**§ 11 Rettigheter ved yrkesskade**

Folkevalgte som har et tillitsverv som sin hovedbeskjeftigelse skal meldes inn i Lødingen kommunes yrkesskadeforsikring og eventuelle andre tilleggsforsikringer som gir ansatte i kommunen rett til ytelser ved yrkesskade.

**§ 12 Permisjoner**

Folkevalgte som har et tillitsverv som sin hovedbeskjeftigelse, har etter søknad rett til permisjon i samsvar med arbeidsmiljøloven § 12-1 til § 12-10, § 12-12 og § 12-15.

Søknaden om permisjon avgjøres av kommunedirektør.

Under permisjonen beholder den folkevalgte godtgjøringen i inntil to uker, med mindre han/hun gjør avkall på den. Under svangerskapspermisjon, omsorgspermisjon, fødselspermisjon, foreldrepermisjon og ved barns og barnepassers sykdom har den folkevalgte rett til å beholde godtgjøringen etter samme regler som gjelder for tilsvarende permisjoner for ansatte i kommunen.

**§ 13.Ikraftredelse**

Forskriften trer i kraft …. .